שאלה: ללמה קבעו כל כך הרבה הגבלות בשבת?: אני מגיעה מבית מסורתי ולאחרונה החלטתי להתחיל לשמור שבת כמו שצריך. הבעיה היא שככל שאני קוראת יותר הלכות אני מתייאשת! למה זה כ"כ חשוב באיזה משחת שיניים אני משתמשת או באיזה אודם? למה צריך כל כך הרבה הלכות?? הרי השבת נועדה עבורנו לנוח ולהירגע ואני כל הזמן מפחדת שאני אולי עוברת על הרבה הלכות שאני לא מכירה. למה קבעו כ"כ הרבה הלכות מגבילות? איך זה יגרום לי לשמור שבת?? זה רק מייאש אותי. אשמח לתשובה.
תשובה: לשואלת היקרה הלוואי על כולנו. לרצות, לשאוף וגם להיות אמתי עם עצמי ולא להתכחש לקשיים. את אדירה. אכן דבריך נכונים, הפחד והייאוש הגיוניים. סוף סוף אנו נפגשים פתאום עם עולם חצי חדש ולא מוכר-ואנו יכולים ליפול כל הזמן-זה קשה. בואי ננסה רגע צעד אחד אחורה- הרי כל התורה כולה מקיפה את חיינו מנתבת אותנו כמעט בכל פרט בחיים-מדוע? החיים שלנו הם חשובים. את חשובה. אם נחשוב על כך ככל שדבר יותר חשוב לי אני יותר אשקיע בפרטים לדוגמא- אם יש אירוע גדול אני אתעסק עם כל מפית סכו"ם וכו -כי זה חשוב. אם אני יוצא לפגישת עסקים חשובה אני אגהץ אתקתק וכו -כי זה חשוב. כך גם חיינו-הם חשובים. אותו העיקרון פועל גם בשבת- פרטי השבת הם גדולים הם שיוצרים את השבת הזו המיוחדת כל כך שאין התעסקות בשום דבר חוץ מה"אני" שלי. שאני לא מחכה כל העת מי ישלח לי הודעה, שאני לא עסוק במי ניצח במשחק, כשאני לא נוסע לפה ולשם אלא יושב עם המשפחה שלי, בלי לעשות שום מלאכה שתפגע ולו במעט את היכולת שלי להתחבר לעצמי ולשבת. אז כן כל פרט חשוב, אם אוסף של פרטים שנראים לכאורה לא קשורים וזניחים יוצרים פלאפון אז בוודאי שגם באדם. כמו כן, כפי שאמרת השבת נועדה לנח-אבל לא כמו שאנו בתרבות העכשווית מתכוונים לנח דהיינו-לא לחשוב, להיכנס ל"סטלה", לרבוץ מול הטלוויזיה וכד. אלא מנוחת גדולה הרבה יותר, מנוחה שמביאה אותנו לחיבור מביאה אותנו, את הצד הגדול שבנו, הנשמתי שבנו-לידי ביטוי, לידי גדילה. אז שאלת ובצדק-איך כל ההלכות יעזרו לי לשמור שבת? הן הן השבת! הן אלו שעוזרות לנו להגיע למקום הזה. יום אחד בשבוע שנותן לנו זמן לחלוטין לצאת מכל הפוזות שאנו חיים בהם כל השבוע לצאת מכל ההתעסקויות הטכניות-ולגעת בעצמי, במי שאני כמה שיותר! ככל שאני יותר מתקדם, יותר לומד יותר מקיים-כך גם השבת נראית אחרת! לכן עלינו לשנות את המבט-מ"עוד" הלכה לעוד זכות! עוד אופציה לקיים את השבת יותר-להתחבר יותר! ההסתכלות הזו גם תמלא אותנו שמחה בכל פעם שנלמד הלכה נוספת, שתוסיף לנו את בניין השבת. כמו כן עלינו לזכור דבר חשוב שיעזור לנו להתמודד עם הפחד מאי הידיעה או מכל נפילה. אנו מאמינים בדרך, האדם נמדד בדרכו ולאו דווקא בתוצאות. ככל שלאדם יש יותר בחירות בחיים וחייו הם לא כשל רובוט-אלא הוא מחליט הוא פועל הוא משנה הוא גדל-בכך הוא נמדד! זה מה שהופך אותו למי שהוא! כמובן ישנם קשיים-אבל מהקושי אנו גדלים, קושי זה דבר שבונה את האדם, שמלמד אותו. הפחד מעיד שהדבר חשוב לי-וזה טוב! אבל לאחר שגילינו שהדבר חשוב לי עליי לשנות אותו לאומץ. כן, לשמוח בדרך שלי בהתקדמות שלי!! ולא מהחשש המתמיד של נפילה(בעיקר שהיא בשוגג!) לכן את אדירה. את נמצאת במקום מדהים-מקום בו את בוחרת. שוב, אין ספק שכל מעבר בין עולמות הוא קשה-אבל הקושי מוליד בך כוחות גדולים ואדירים. היכולת שלך לשנות את השבת אצלך בוודאי שהיא לא פשוטה-אבל היא מדהימה. שינוי הוא דבר שדורש מאמץ הוא מוציא מהאדם כוחות גדולים עד שהוא נהיה להרגל-ועם הזמן ההלכות יהפכו הרגל! זה מצריך סבלנות. ברגע שאנו מתרגלים אנו יכולים לעלות כבר עוד דרגה לבחירות גדולות יותר. לכן לכי בנחת בדרך המדהימה שלך, תשמחי בהחלטות שלך, ביכולות שלך! אל תחמירי עם עצמך. כל עוד המגמה שלך היא קדימה-היא טובה! אז הרבה הצלחה! בהערצה עצומה.!! חנן. Hananb1081 gmail.com נ.ב אני חושב ששווה אולי לא ללמוד רק את ההלכות סביב השבת אלא גם רעיונית-הרב מלמד בספרו "פניני הלכה" מוסיף כמעט בכל שלב גם רעיון אמוני-שווה אולי לפתוח. כמו כן שווה לשמוע שיעורים אולי באתר של מכון מאיר למשל-כדי לא רק לחיות סביב ההלכות (שהן חשובות, הן יוצרות לי שבת שהיא אלוקית ולא שבת כפי שהאדם חושב שהיא הנכונה.) אלא גם סביב הרעיון של השבת.